Stefano Protonotaro da Messina

# Pir meu cori alligrari

Pir meu cori alligrari,

chi multu longiamenti

senza alligranza e joi d’amuri è statu,

mi ritornu in cantari,

5 ca forsi longiamenti

ca forsi levimenti

da dimuranza turniria in usatu

di lu troppu taciri;

e quandu l’omu ha rasuni di diri,

10 ben di’ cantari e mustrari alligranza,

ca senza dimustranza

joi siria sempri di pocu valuri:

dunca ben di’ cantar onni amaduri.

E si pir ben amari

15 cantau jujusamenti

omu chi avissi in alcun tempu amatu,

ben lu diviria fari

plui dilittusamenti

eu, chi son di tal donna inamuratu,

20 dundi è dulci placiri,

preju e valenza e jujusu pariri

e di billizzi cutant’abundanza

chi illu m’è pir simblanza,

quandu eu la guardu, sintir la dulzuri

25 chi fa la tigra in illu miraturi;

chi si vidi livari

multu crudilimenti

sua nuritura, chi ill’ha nutricatu:

e sì bonu li pari

30 mirarsi dulcimenti

dintru unu speclu chi li esti amustratu,

chi l’ublïa siguiri.

Cusì m’è dulci mia donna vidiri:

ca ’n lei guardandu me[t]tu in ublïanza

35 tutta autra mia intindanza,

sì chi istanti mi feri sou amuri

d’un colpu chi inavanza tutisuri.

Di chi eu putia sanari

multu leg[g]eramenti,

40 sulu chi fussi a la mia donna a gratu

meu sirviri e pinari;

m’eu duttu fortimenti

chi, quandu si rimembra di sou statu,

nu•lli dia displaciri.

45 Ma si quistu putissi adiviniri,

ch’Amori la ferissi di la lanza

che mi fer’e mi lanza,

ben crederia guarir di mei doluri,

ca sintiramu engualimenti arduri.

50 Purrïami laudari

d’Amori bonamenti

com’omu da lui beni ammiritatu;

ma beni è da blasmari

Amur virasimenti

55 quandu illu dà favur da l’unu latu

e l’autru fa languiri:

chi si l’amanti nun sa suffiriri,

disia d’amari e perdi sua speranza.

Ma eu suf[f]ru in usanza,

60 ca ho vistu adess’a bon suffirituri

vinciri prova et aquistari unuri.

E si pir suffiriri

ni per amar lïalmenti e timiri

omu acquistau d’amur gran beninanza,

65 dig[i]u avir confurtanza

eu, chi amu e timu e servi[vi] a tutturi

cilatamenti plu[i] chi autru amaduri.